ธปท. ชี้ศก.ฟื้นหรือไม่ยังต้องจับตา
ธปท. ระบุ เศรษฐกิจฟื้นหรือไม่ต้องจับตา เชื่อมีเเนวโน้มดีขึ้น
11 ก.พ. 2553

ธปท. ระบุ เศรษฐกิจฟื้นหรือไม่ต้องจับตา เชื่อมีเเนวโน้มดีขึ้น
นายบัณฑิต นิจถาวร รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ภาวะเศรษฐกิจในปัจจุบันมีการฟื้นตัวชัดเจนหรือไม่ เท่าที่แบงค์ชาติมีการติดตามดูตัวเลขล่าสุดของภาวะเศรษฐกิจในเดือนธ.ค.ปีที่ผ่านมา เห็นได้ชัดว่ามีการปรับตัวดีขึ้น ทั้งในเรื่องของการบริโภคในประเทศ ภาคการส่งออก  ภาคการผลิตที่สำคัญ ภาคการท่องเที่ยว รวมถึงภาคอสังหาริมทรัพย์
อย่างไรก็ตาม การฟื้นตัวของสภาวเศรษฐกิจดังกล่าวจะเป็นการฟื้นตัวที่ต่อเนื่องหรือไม่ ก็เป็นเรื่องที่จะต้องติดตามต่อไป ส่วนการถอนมาตรการกระตุ้นเศรษฐกิจของรัฐบาล ควรดำเนินการในช่วงนี้หรือไม่ มองว่าการใช้จ่ายของภาครัฐในช่วงที่ผ่านมาถือเป็นปัจจัยสำคัญที่เป็นประโยชน์ต่อการฟื้นตัวของเศรษฐกิจไทยมาก
ส่วนการพิจารณาปรับดอกเบี้ยนโยบายของธนาคารแห่งประเทศไทย ขณะนี้แบงค์ชาติยังจำเป็นต้องดูแลเรื่องเสถียรภาพด้านเศรษฐกิจเป็นเรื่องสำคัญ แต่ดอกเบี้ยจะขึ้นเมื่อไหร่ คงต้องพิจารณาความสมดุลของการดูแลอัตราเงินเฟ้อ หรือการปรับขึ้นราคาสินค้าควบคู่ไปกับการสร้างสมดุลของการฟื้นตัวทางเศรษฐกิจ ซึ่งยังไม่สามารถสรุปได้ในขณะนี้